
personajele: 


VISĂTORUL 
TACITURNUL 
SCEPTICUL 
PRUDENTUL 
ROB — robot antropomorf 


DECORUL: 

Fundal circular, din pînză neagră, pentru a reda cît 
mai sugestiv imaginea cerului cosmic. Cîteva puncte 
luminoase de diferite mărimi: stelele care lucesc egal, fără 
licărire. 

Stinga scenei — un spaţiu redus din suprafaţa 
planetoidului, unde se desfăşoară acţiunea. Cîţiva bolovani 
informi, de culori variate, iar în prim-plan o stîncă 
lucioasă, ca obsidiana, accesibilă interpreţilor care vor 
transforma stînca în reper principal pentru acţiunile lor. 

Dreapta scenei — interiorul unei cabine de pe nava 
astrală, sugerat doar prin cîteva elemente. Rama metalică 
a unui hublou oval cu diametrul pe verticală de circa doi 
metri, aşezat în diagonală — spre sală. Un podium acoperit 
cu o folie de plastic. Undeva, un pupitru de comandă — 
hiperstilizat: un microfon prin care se comunica mereu cu 
exteriorul, cadrane policrome, butoane, un ecran minuscul 


etc. În centrul cabinei, o măsuţă cu trei fotolii, iar în prim- 
plan fotoliul preferat al Taciturnului. 
COSTUMELE: 

Reduse la strictul necesar. Combinezon albastru pal, 
cască din plastic — care lasă liberă figura interpreţilor şi 
care se poate fixa pe umeri — cizme scurte, centuri. 
(Acesta e costumul comun tuturor membrilor din echipaj.) 
Rob va trebui să aibă în plus unele elemente de costumaţie 
care arată că el e robot. La ieşirea din navă nu va purta, 
evident, nici un fel de cască. LUMINILE: 

Strictă justificare în ambianța exterior-interior de 
cabină. Aceeaşi strictă justificare în desfăşurarea acţiunii. 


SCENA 1 


O linişte nefirească domneşte în cabina cosmonavei. 
Membrii echipajului sînt surprinşi, la ridicarea cortinei, în 
poziții diferite, dominați de o aşteptare încordată. 
Visătorul priveşte afară, la peisajul planetoidului. Taci- 
turnul, la măsuţa lui, ronţăie arahide. Scepticul stă tolănit 
într-un fotoliu şi din cînd în cînd se trage nervos de o 
ureche. Prudentul, într-un colţ, îi urmăreşte atent din 
priviri. 


VISĂTORUL: Ce beznă! 

SCEPTICUL.: Băiete, alta, mai frumoasă, nu există! 

VISATORUL: Mai frumoasă? De ce? (Cu o uşoară 
incantaţie, care ascunde şi o nuanţă ironică:) Aici, 
unde noaptea se naşte din noapte, ceru-ntr-o clipă e- 
acelaşi şi altfel. Doar stelele spun c-a venit şi-a trecut 
înc-un cer, apoi altul... al cîtelea oare? 

SCEPTICUL: Bravo! Numai poezioarele tale ne mai 
lipseau! 

PRUDENTUL: Linişte! Acum v-aţi găsit să vă certaţi? 

ROB (de afară, foarte departe): Daţi-mi voie să mă înclin în 
faţa voastră şi să... (Vocea se pierde, revine:)... urarea 
„bine v-am găsit!” 


VISĂTORUL: Şi liniştea s-a înecat în întuneric... (Fluieră 
încet o melodie, privind mereu prin peretele 


imaginar.) 
SCEPTICUL: Altceva ce să facem? Dacă tot aşteptăm ca 
proştii pe pietroiul ăsta — scuze, planetoid! — fără 


nume, fără adresă şi semne particulare... Şi, de fapt. 
ce aşteptăm, dragă Prudentule? 

PRUDENTUL: M-am obişnuit să nu crezi. Dar au trecut 
numai patru ceasuri de la coborirea noastră, timp 


prea puţin... 4 
SCEPTICUL: Neconcludent!... În cuşca asta a noastră — 
pardon, vreau să spun în astronavă! — timpul nu are 


importanţă. E ca şi cum ar sta pe loc. 

PRUDENTIUL: Răbdare, Scepticule, răbdare! Să ne venim 
în fire cît de cît. Ia pildă de la Taciturn: e la a cincea 
porţie de arahide. 

SCEPTICUL: Imprudent de prudent eşti, Prudentule! Ţi-e 
frică să nu întilneşti vreun extraterestru pe afară? 
ROB (afară): Aşteptăm cu încredere un semn care să ne 
dovedească... (Vocea iar i se pierde şi revine:)... 

totuşi,curios că nu aud nimic şi nici nu... 

PRUDENTIUL (biruit de nervozitate): Ce naiba, nu se mai 
astimpără şi Rob ăsta o dată. 

SCEPTICUL (sarcastic): Te pomeneşti că te-a enervat! Şi 
el, săracul, care se crede un fel de discipol al tau! Te 
numeşte „comandant” şi încearcă să te imite. Nu, 
Taciturnule? 

TACITURNUL: Mda! (Pasivitatea lui e enervantă. Urmează 
o lungă tăcere încordată). 

PRUDENTIUL (cu alt ton): Limbuţia Taciturnului mi-a fost 
necunoscută pînă azi. 

TACITURNUL.: Se poate. Cîteodată mai meditez şi eu. 

PRUDENTUL (clipind repede): La ce? Nu înţeleg nimic. 

SCEPTICUL: Întreabă-l atunci pe Visător. l-auzi cum 
fredoneză. Pesemne că viziunile lui au devenit 
muzicale. 


PRUDENIUL: Ascultă, Visătorule, am vrea o ipoteză 
despre ce se întimplă aici. Melodioasa ta fluierătură 
nu e chiar ce ne trebuie. 

VISĂTORUL: Solfegii tranchilizante, iubitule! Dar e inutil 
să insişti. Mă aflu într-o stare exagerat contemplativă. 
Încerc să văd dincolo de priveliştile din faţa noastră. 

PRUDENTIUL: Dincolo? Speri, cu un catren liric, să animi 
pietroaiele? Sînt sterpe, prea sterpe ca să-ţi poată 
răspunde. 

VISĂTORUL: Dacă aţi uitat de mesajul lui Ad! 

SCEPTICUL (agasat): Ah, mesajul! Poftim, am venit să-l 
verificăm. lar planetoidul e pustiu şi banal. Ad ne-a 
împuiat capul cu fiinţe raţionale. Noi vedem pietre. 
Nici măcar atmosferă, nici apă. Şi tu îi dai zor: 
mesajul! 

PRUDENTUL (clipind): Domol! 

VISĂTORUL: Mă asculţi, Taciturnule? Ştiu că tu mă asculţi 
întotdeauna. 

SCEPTICUL: Linişte! Lume, lume, veţi auzi acum cîteva 
mostre tipice pentru fantezia Visătorului. 

VISĂTORUL: În urmă cu şase luni, un cosmonaut, Ad, 
trecea la circa un sfert de an-lumină de acest 
planetoid. 

SCEPTICUL: Vă spun eu urmarea, vă spun eu urmarea! Un 
meteorit a avariat nava. Şi Ad a ieşit s-o repare. Şia 
simţit un fel de ameţeală. Şi a avut senzaţia unei 
căderi. 

VISĂTORUL: După care ne-a adresat nouă, acestui echipaj 
care venea din urma lui, următorul mesaj... 

ROB (afară, mai aproape): Aş vrea să cred că e doar o 
glumă la mijloc. Nu vă ascundeţi intentionat! Mă 
înclin în faţa voastră, dar unde sînteţi? 

VISĂTORUL: Următorul mesaj: „Lucram ancorat de 
astronavă. Împrejur, imaginea universului obişnuit, de 
toate zilele. Dar deodată...” 

SCEPTICUL (înginîndu-l): Dar deodată... Literatură de 
duzină, amice! 


VISĂTORUL: „...cu mine se întîmplă ceva. Simţii că mă 
scufund, ca într-o fintînă fără capăt, fiindcă nu-mi 
puteam depărta mîinile de trup şi mi se făcuse pe 
neaşteptate frig. Senzaţia căderii era atît de puternică 
încît mă aşteptam să văd cum astronava rămîne în 
urmă, deasupra capului meu. Dar ea nu s-a depărtat 
de lingă mine. Medicii roboţi de la bord mi-au 
confirmat că sînt perfect sănătos. Am cercetat, cu 
aparate de investigare, zona cosmică spre care mi se 
păruse că mă prăbuşesc. Am descoperit acolo un 


planetoid”... 


SCEPTICUL (lămurind, ironic): Da, acesta. 


VISĂTORUL: „Regret că 
avaria astronavei nu-mi 
îngăduie o escală acolo. 
Faceţi voi un ocol şi 
vizitaţi planetoidul. Veţi 
întilni fiinţe a căror 
chemare s-a adresat 
gîndurilor mele. Căutaţi- 
i” 

SCEPTICUL: Şi mai ales 
găsiți-i! Dacă aveţi unde. 
E clar, fiinţele lui Ad sînt 
în cel mai bun caz nişte 
năluci. 

VISĂTORUL: Nu, pentru 
mine nu-i clar. Noi 
credem în visul lui Ad, 
aşa-i Taciturnule? 

SCEPTICUL: Ce putea replica 
un visător ca tine! Atunci 
cum îți explici că 
nevăzuţii n-au acţionat şi 

asupra noastră? Doar ar fi trebuit să ne legene cu 
senzaţii ameţitoare. Paradoxal însă, nici unul dintre 


noi n-a căzut în fintină! 


TACITURNUL (după o pauză, domol): Poate fiindcă nici 
unul n-am scos nasul din navă... 

SCEPTICUL.: Asta-i acum! Poate le e ruşine să... 

ROB (de lîngă astronavă): În cazul acesta, mă văd nevoit să 
trag concluziile că nu existaţi. Regret foarte mult. 
Rămîneţi cu bine! 

PRUDENTUL: (repede, ca să evite ironiile celorlalţi): Măi, 
oameni buni! 

SCEPTICUL: Ce oameni buni? Dacă ţin minte, înainte de a 
cobori aici am zburat împrejurul planetoidului. Şi? 
Aparatele n-au semnalat nimic, nici o urmă de viaţă. 
Am făcut şi un film, l-am întors pe toate feţele. Ce 
înregistrase? Doar un pustiu, numai pietre şi praf, ca 
pe orice corp ceresc bătrîn. 

PRUDENTUL: Nu cumva locuitorii se ascund în aşezări 
subpămîntene? 

TACITURNUL.: Posibil. (Ronţăie arahide.) 

SCEPTICUL: Alta, acum! 

PRUDENIUL: De ce nu? Verificăm o nouă ipoteză. Şi nu 
mai trăncănim la nesfirşit. 

SCEPTICUL: Fie! Trimiteţi-l pe Pip, sonda autonomă. Dar 
vă mai spun pentru ultima oară: nu există nimeni şi 
nimic. 

TACITURNUL: Faceţi prea multă gălăgie. 


SCENA 2 


Mişcîndu-se greoi şi rigid, Rob intră în scenă, trece pe 
lingă stinca de obsidiană din planul întii, stînga, apoi 
dispare prin spatele scenei şi îşi face apariţia în astronavă. 


ROB  (Prudentului): Comandante, raportez: în urma 
investigării, din proprie iniţiativă, a planetoidului în 
zona limitrofă punctului de staţie al astronavei 
noastre, am constatat că nu există nici viaţă, nici fiinţe 
raţionale. Propun să încheiem escala noastră aici şi să 
ne continuăm drumul spre Pămînt. 


SCEPTICUL (haz de necaz): După un asemenea raport 
ştiinţific, nu ne mai rămîne decit să ne lăsăm de 
meserie! la spune, frumosule, cine te-a autorizat să 
părăseşti bordul de capul tău? 

ROB: Un robot care se autoprogramează după formula 
algoritmilor diferenţiaţi şi a probabilităților euristice 
nu are nevoie de consilieri cînd întreprinde o acţiune. 
Legile redondanţei! 


VISĂTORUL (cu un zîmbet): Păcatul e al Prudentului! Ce-o 
fi avut în minte, cînd a făcut dintr-un simplu şi 
cumsecade automat de salvare un caraghios ca Rob, 
cu nişte rudimente de afecte? 

SCEPTICUL: Chiar nu înţelegeţi? Păi e puţin lucru să ai pe 
cineva care să-ţi spună toată ziua... 

PRUDENTUL (întrerupîndu-l repede): Rob! îl iei imediat 
din depozit pe Pip, sonda-cirtiţă, părăsiţi nava. 
Efectuăm o investigaţie suplimentară... 

ROB: Să evităm erorile. Am menţionat, cu un minut în 
urmă, că pe acest corp ceresc nu există fiinţe 
raţionale. 

PRUDENTUL (nervos): Rob, e o cercetare de rutină. Pip nu 
va depăşi adîncimea maximă accesibilă lui — 5 000 de 
metri. 

ROB: Poziţie retrogradă faţă de cele mai noi cuceriri ale 
ştiinţei! Verificaţi afirmaţiile celui mai complex robot 
de pe navă, singurul cu adevărat superior, folosind o 
biată cîrtiţă autonomă, depăşită moral! 

VISĂTORUL  (rizînd): Bravo, Rob! Să ştii că eu sînt de 
partea ta. (Se apropie, confidenţial:) De fapt, tu ai 
misiunea cea mai importantă, dar, din modestie, 
comandantul tău n-a vrut s-o spună. 

ROB: Am priceput, Pip e o acoperire. 

VISĂTORUL: Exact. 

ROB (Prudentului): Comandante, eu şi Pip ne vom face 
exemplar datoria! (lese. Tăcere lungă). 


SCENA 3 


SCEPTICUL: Ce-a fost asta, Prudentule? 

PRUDENTUL (susţinindu-i privirea): Eu am deplină 
încredere în spusele lui Rob. 

SCEPTICUL: Poate că ai realizat cea mai grozavă maşină a 
epocii, iar noi, ignoranţii, nu ne dăm seama! 

PRUDENIUL: Lasă ironiile! Am ajuns, ca şi tine, la 
concluzia că aici nu e nimeni. Am dovada lui Rob. 


SCEPTICUL (sarcastic): Cele o sută de formule 
politicoase? 

PRUDENTIUL.: Aici nu e nimeni, Scepticule, şi cred că ăsta- 
i singurul lucru important. 

TACITURNUL: Tăceţi! Rob a ieşit. (Toţi, cu excepţia lui, 
vin la peretele imaginar. Rob vine în scenă, prin fund, 
ducîndu-l în braţe pe Pip — un cilindru terminat 
printr-un con ascuţit, cu antene şi aripioare mobile. Il 
aşază în spatele stincii de obsidiană şi se întoarce spre 
navă.) 

ROB (de afară): Prima parte a misiunii a fost îndeplinită. 

TACITURNUL (la microfonul pupitrului de comandă): La o 
parte, Rob! Conectez. 

VISĂTORUL: Cum se face, Taciturnule, că de cîte ori e 
vorba de vreo treabă ne-o iei înainte? (Taciturnul 
apasă cîteva butoane, în dosul stîncii clipesc lumini.) 

TACITURNUL: A pornit. (Fluierături scurte în difuzoarele 
bordului. Cei trei se apropie de pupitru.) Roci dure, în 
alternanță cu straturi spongioase. 

SCEPTICUL: 300 de metri... 385... 

VISĂTORUL: O mie... Şi nicăieri nici o cavitate. Totuşi, 
structura solului era propice... 

SCEPTICUL;: Nici concentrări energetice. E clar. (Tăcere 
lungă. Toţi urmăresc indicatoarele.) 

PRUDENTUL: Patru mii de metri. Oare nu-i prea adîncă 
fintîna? 

VISĂTORUL: Te sperie profunzimea? 

PRUDENTUL: Numai eventualul eşec. 

VISĂTORUL: Atunci, întoarce-l pe Pip la suprafaţă. De ce 
să nu rămînem la suprafaţă, lingă Rob? Nu cere efort. 

SCEPTICUL: Lăsaţi poezia! E ora cînd trebuie să ştim. 

TACITURNUL: 6 000 de metri. Pip a dat tot ce poate. 

VISĂTORUL: Împinge-l mai în adînc, Taciturnule! 

SCEPTICUL: Are vreun rost? Concluziile mele sînt 
definitive. 

PRUDENTIUL.: Şi ale mele. Aceleaşi. 

TACITURNUL: 7 000 de metri. Pip s-a autodepăşit. 


SCEPTICUL: Şi tot straturi de roci sterile. Pe o rază de 
zece mii de kilometri, cît sondează palpatoarele lui 
Pip. Adică, practic, pe jumătate din planetoid. Fraţilor, 
să mai continuăm înseamnă să ne acoperim de ridicol. 

PRUDENTIUL: Tocmai. Şi investigaţiile lui Rob... 
(Fluierăturile din difuzoare încetează brusc.) 

TACITURNUL.: Pip a amuţit. (Apasă pe butoane.) Şi pentru 
vecie. (în microfon:) Rob, întoarce-te la bord! 

ROB: Am înţeles. (Porneşte spre navă.) 

SCEPTICUL (triumfător): Acum v-aţi convins? Nălucile lui 
Ad nu dau nici un semn de viaţă. 

TACITURNUL.: Adio, Pip! Mă duc după alune. 

VISĂTORUL: Chiar nu mai poate fi salvat? 

PRUDENTUL.: Mofturi! Era fatal să se strice la adîncimea 
aceea. N-ai insistat tu să-l împingem cît mai jos? Şi de 
ce? 

SCEPTICUL: Ca să avem certitudinea unui nou eşec. 

PRUDENTUL: Exact. 

VISĂTORUL: Să trimitem alt robot, altul, pînă vom găsi! 

SCEPTICUL: Ajunge cîte prostii am făcut. Gata! (Rece:) E 
timpul să plecăm. Ex nihilo nihil. 

VISĂTORUL: Ba nu, ba nu! Mintea caută dincolo de 
palpabil. Şi dacă acesta nu mai oferă drumuri, mintea 
deschide singură poarta cunoaşterii. 

SCEPTICUL: Fleacuri! Teorii! Totdeauna ai fost aşa. 
(Taciturnul intră cu alunele pe o farfurioară.) 

VISĂTORUL: Să vedem... Să mai căutăm. Să ne mai 
gîndim. (Se plimbă prin cabină.) Să mai aşteptăm! 

SCEPTICUL (ironic): Desigur! Încă un an, încă doi, nu? 

TACITURNUL (de la măsuţă): Hm... (Intră Rob.) 


SCENA 4 
ROB: Comandante, raportez: Pip nu s-a mai întors din 
misiune. 
SCEPTICUL (mişcător): Mulţumim, Rob! Tu ai fost la 
înălţime! 

ROB: Pip era o maşină arhaică. N-a rezistat la adîncimea la 
care ajunsese. Eu v-am avertizat de la început. N-aţi 
vrut să mă luaţi în seamă. Suportaţi consecinţele. 

PRUDENTUL: Bine, Rob! 

ROB: Propun ca pe viitor să apelaţi numai la automatele 
care şi-au dovedit pe deplin capacitatea de orientare 
şi acţiune. Adică la mine. 

PRUDENTUL.: Pînă la noi ordine, treci în repaus, te rog! 
(Rob se retrage într-un colţ şi rămîne nemişcat.) 

SCEPTICUL: Cred că-i momentul să luăm o hotărire. Ne- 
am jucat destul. 

PRUDENTUL: O singură hotărire se impune. 

SCEPTICUL: Mă bucur sincer că asculţi glasul raţiunii, 
dragă Prudentule! 

VISĂTORUL.: Poate cereţi şi părerea noastră înainte de a 
vă grăbi cu decolarea! 

SCEPTICUL: În asemenea situaţii, deciziile nu se iau prin 
vot. Ne-ar copleşi ruşinea. 

TACITURNUL.: Miine dimineaţă 
plecăm. Ne trebuie o i pei] 
noapte de odihnă. a se) 

PRUDENTUL (după o clipă de ȘI 
gindire): Cred că, într- 
adevăr... 

VISĂTORUL.: Şi gata? mei l 
Renunţăm definitiv? s% N $ 
Taciturnule, şi tu? | 73 

PRUDENTIUL (Scepticului): PE 
Toţi avem nevoie de somn. F 

SCEPTICUL (concesiv): Bine, bine! la urma urmei... ce mai 
contează o noapte. 

PRUDENTUL.: Deci sînteţi de acord! Rob o să stea de pază. 
E mai bine aşa. 

SCEPTICUL (a înţeles): Ai dreptate. 

TACITURNUL.: Noapte bună! (lese.) 

PRUDENTUL: Rob! 

ROB: Aştept ordinele, comandante! 

VISĂTORUL (înciudat): Nu mai am ce vorbi cu voi (lese.) 

PRUDENIUL (lui Rob): Conectezi toate sistemele de 
alarmă. Dacă încearcă cineva să iasă... 

ROB: Poate dacă încearcă să intre! 

PRUDENIUL: Nu, ai auzit bine: să iasă! Mă trezeşti 
imediat. 

ROB: Am înţeles! (Prudentul iese.) 

SCEPTICUL (privind afară): Păcat. Păcat, totuşi! Dar cum 
să mai crezi în nălucile lui Ad? 

ROB (îl ia de braţ): Omule, trebuie să te odihneşti. Ordinul 
comandantului a fost dat pentru toată lumea. 

SCEPTICUL (lui Rob): Oare era cu putinţă să existe? 

ROB (îi dă drumul, îl priveşte; ca pentru sine): Ciudaţi şi 
oamenii ăştia! Din fericire, comandantul face excepţie, 
altfel... Cum să te încăpăţinezi să-ţi închipui, împotriva 
oricărei evidențe... Cred că asta le vine numai de la 
cap. 

SCEPTICUL (neatent): Ce-ai spus? 

ROB: Capul vă strică pe voi! la să fi avut o centrală 
sănătoasă, ca a noastră... Ce-ar mai fi fost... 

SCEPTICUL (ironic): Vai de picioare, frumosule! N-ar 
strica să-i spui comandantului tău o asemenea frază în 
fiecare dimineaţă. (Iese ) 

Rob clatină din cap, „filozofic”, ridică din umeri, imitind 
foarte stîngaci mişcări omeneşti, pe care şi le comandă cu 
întîrziere. Merge la tabloul de bord, stinge lumina în as- 
tronavă. Suportul albastru al unui reflector din culise 
luminează difuz în scenă. Rob se plimbă o vreme, apoi se 
retrage în colţul lui. Moment de linişte. 


SCENA 5 


Uşa se deschide şi în cabină păşeşte Visătorul. Poartă în 
mină casca de la costumul de scafandru cosmic. Se apropie 
de Rob. 


ROB (tare): Omule, ai încălcat disciplina. Trebuie să dormi. 
VISATORUL. (încet): Sssst! Vorbeşte în şoaptă, te rog! Nu 
pot dormi. 

ROB: Atunci de ce ţi-ai luat casca? 

VISĂTORUL: M-am gîndit să-l salvez pe Pip. Mă ajuţi? 

ROB: Nimeni nu părăseşte bordul. Am ordin. Nu mă obliga 
să dau alarma. 

VISĂTORUL (căutînd o soluţie): Ce să mă fac cu tine, Rob? 

ROB: Ce să mă fac cu tine, omule? (Uşa se deschide încet 
şi în cabină intră tiptil Taciturnul, ducîndu-şi casca în 
mînă.) 

TACITURNUL. (Visătorului, care l-a observat): Gînd la gînd 
cu bucurie. 

ROB (retrăgîndu-se un pas): Nici tu nu dormi? 

TACITURNUL (candid, apropiindu-se): N-ai auzit că 
extratereştrii... 

ROB: Cum?... Unde? 

TACITURNUL: Extratereştrii s-au arătat la... (Arată spre 
peretele imaginar.) Uite! (Rob se întoarce să 
privească. Taciturnul îi atinge spatele, ca şi cum ar 
umbla la un mecanism. Rob se clatină şi cade rigid.) 
Aşa... Avem nevoie de linişte. 

ROB: Cum... să-i mai... înţelegi pe... oame... (Rămîne 
nemişcat.) 

VISĂTORUL (surprins): Ce i-ai făcut? 

TACITURNUL: O siguranţă slăbită. Altfel, alarma... 

VISĂTORUL: Ai venit la timp. Eu, cu lipsa mea de 
pricepere... 

TACITURNUL: Te piîndeam. Eram sigur că ai să încerci. 

VISĂTORUL: Bine. Acum mă duc. 

TACITURNUL.: Stai! Poate mă laşi pe mine. Pericolul... 

VISĂTORUL: N-a spus robotul că nu-i nimic? Şi nu l-aţi 
crezut? 

TACITURNUL: Atunci? 

VISĂTORUL: Eu sînt om, nu robot. Eu voi găsi. 

TACITURNUL: Ai grijă! Fără bravadă inutilă. Noroc! 

VISĂTORUL: Nu noroc ne trebuie. Curaj. (lese şi imediat 
se declanşează sunetul ascuţit al alarmei.) 

VISĂTORUL (venind în spaţiul redus al planetoidului): Ce 
s-a întîmplat? Ai uitat să blochezi alarma? 

TACITURNUL: Dimpotrivă. Să afle toţi. Să te admire. 
(Apasă pe un buton. Alarma se stinge.) 

VISĂTORUL: Pînă nu mă conving nu mă întorc. 

PRUDENTUL (dînd buzna în cabină, împreuna cu 
Scepticul): Ce s-a...? (înţelege situaţia, se repede la 
microfon:) Visătorule, ordin! Te întorci imediat la 
bord. 

VISĂTORUL: Nu. Trebuie să găsesc un răspuns. Şi-l voi 
găsi. 

SCEPTICUL: Ha, ha! Dumnealui va găsi! Cu ochii 
dumnealui imperfecti, cu mîinile blindate de mănuşi. 
Succes, succes, prietene! 

VISĂTORUL: Nu poţi înţelege. Eu am suflet. Eu visez, eu 
simt... 

SCEPTICUL (supărat): Te rog! 

TACITURNUL (ronţăind o alună găsită în buzunar): Ai 
grijă! 

PRUDENTUL (grijuliu): Exact. 
Consider că riscul... 

VISĂTORUL: Eu nu consider. 
Salutare! (Porneşte spre 
stîncă.) 

SCEPTICUL (bonom): Nu uita să 
ne scrii! (Visătorul se caţără 
pe  stînca de  obsidiană, 


priveşte concentrat 
împrejur.) 

TACITURNUL (la microfon): 
Cum e? 

VISĂTORUL: Deocamdată, 
nimic. Pietre seci 

SCEPTICUL (aplaudă): 
Senzaţional! 


VISĂTORUL (strigă speriat): 
Ah!... Cad... (Se agaţă de stîncă.) 

PRUDENTIUL (uluit): Cum cazi? 

VISĂTORUL (cu ochii închişi): E o fîntînă. O fîntînă adîncă. 
Şi cad, nu văd apa, prieteni! 

SCEPTICUL (ciupindu-se de ureche): Rezultatele visului! 
(Triumfă.) 

VISĂTORUL: Fără capăt fîntînă, fără fund. Cît se poate 
cădea într-o fîntină? 

TACITURNUL (nedumerit): Dar nu cade! E pe stîncă 

PRUDENTUL (înfiorat): Nici Ad nu căzuse. 

SCEPTICUL: Ad!... Un nebun aruncă o piatră. Visătorul atît 
aştepta. 

TACITURNUL: Eşti crud. 

SCEPTICUL: Crud? Cînd nu ne convine, adevărul e crud. 
Bravo! 

PRUDENTUL (alertat): Visătorule, vino-ţi în fire!... Ce-i de 
făcut? 

TACITURNUL: Mă duc după el. 

PRUDENTUL: Nu. Un robot... Rob, ela mai fost, el ştie. 
Hai, Rob, fugi repede şi adu-l cu forţa la bord! (Vede 
robotul inert.) Ce naiba s-a întîmplat aici? 

TACITURNUL: Rob suferea. Surmenaj intelectual. L-am 
sfătuit să se odihnească puţin. (Simulează montarea 
siguranţei lui Rob.) 

ROB (ridicîndu-se, ca şi cum nu s-ar fi întîmplat nimic): La 
ordin, comandante! 

VISĂTORUL (în şoaptă): Tăceţi! Am închis ochii şi văd. 
Văd, înţelegeţi? Şi tu, Scepticule? E lumea... Văd 
lumea lor, ca a noastră... 

TACITURNUL (mereu foarte liniştit): Are vederea mai 
ageră decît noi. 

PRUDENIUL (şovăitor): Ai dreptate. El vede departe. 
Viaţa e în ochii lui. 

SCEPTICUL (cu dispreţ): Sînteţi culmea! 

VISĂTORUL: Şi uite-i! Fiinţele lui Ad! 

TACITURNUL (repede): Tot ca noi? 

VISĂTORUL: Parcă ştiu cum să spun? Îi poţi vedea numai 
cu pleoapele închise şi după ce-ai căzut în fîntînă. 
Aparatele noastre... lumina noastră sînt oarbe. Dar ei 
există, ca noi şi ca stelele... 

SCEPTICUL (strigind): Nu cred! 

VISĂTORUL: Cu atît mai mult cu cît nu crezi! 

PRUDENTIUL (sever): Ajunge!... Rob! 

ROB: Mereu aştept ordine, comandante! 

PRUDENTIUL: Rob! Adu-l la bord! Se va trezi el, vă 
asigur... 

ROB: Alerg! (Iese prin fundul cabinei.) f 

VISĂTORUL: Să plec, prieteni? (Pauză lungă.) Îmi faceți 
semne să plec? (Rob a ajuns lîngă el.) 

ROB (luîndu-l de mînă): Vezi, omule, dacă nu m-ai 
ascultat? Haide, să te duc înapoi. 

VISĂTORUL (mereu cu ochii închişi): Rob, cum ai ajuns în 
fintină mea? Şi cum ieşim? Mai vreau să rămîn... Tu 
nu pricepi asta... Deşi ei mă alungă... Vai, dar florile? 
Dar oglinda mării? Să le las?... 

ROB: Care flori, omule? Pe cine umbli să păcăleşti? E doar 
piatră aici. 

VISĂTORUL: Cum, nici fîntînă? 

ROB: Fîntină? 

VISĂTORUL: Aşa-i, tu eşti robot... Bine, mergem. (Pornesc 
spre navă, Rob ţinîndu-l de braţ.) 

SCEPTICUL: Pregătiţi robotul medical! 

PRUDENTUL (grăbit): Da, da... (lese în fugă.) 

TACITURNUL. (Scepticului): Tu ce crezi? 

SCEPTICUL: Maladia lui Ad, ce altceva să mai fie? (Iese în 
întîmpinarea Visătorului care intră adus de Rob.) 


SCENA 6 


ROB (împingîndu-l precaut pe Visător): Încet, omule! Ţii 
ochii închişi? 

VISĂTORUL: Trecerea la lumina noastră e dureroasă. 

SCEPTICUL (lui Rob): Du-l la cabinetul medical. 
Comandantul e acolo. 

ROB (Visătorului, care porneşte în altă direcţie): Unde te 
duci, omule? Pe aici... (les amindoi.) 

TACITURNUL (Scepticului): Să aibă ceva?... 

SCEPTICUL: E un lucru acolo... care te duce, probabil, 
pînă la nebunie. Dar Visătorul o să-şi revină, ca şi Ad. 

TACITURNUL: Şi dacă, într-adevăr... 

SCEPTICUL: Fleacuri. Invizibilii nu există. 

PRUDENTIUL (intră agitat) De necrezut. Robotul medical 
indică stare absolut normală. 

SCEPTICUL (triumfător): V-aţi convins? Totul a fost o 
iluzie, o simplă iluzie ca şi la Ad. la, aduceţi-l pe 
Visător încoace. 

TACITURNUL (cu grijă): Nu uita, el e mai sensibil. Să nu-l 
jigneşti. 

SCEPTICUL: Te înşeli. Trebuie să-i vorbim bărbăteşte. 
(Visătorul, cu ochii mereu închişi, a intrat şi s-a oprit 
la uşă. Rob vine în urma lui.) Ce-nseamnă povestea 
asta, Visătorule? 

VISĂTORUL Am văzut Lumea lor, ca a noastră. Doar din 
altă substanţă, din cu totul alta substanţa. Eu am 
văzut şi acuma ştiu. (Deschide ochii încet şi se uită, 
apoi se încruntă. Îşi încrucişează braţele pe piept.) 
Asta-i! 

SCEPTICUL: Să ni se arate şi nouă, atunci! 

VISĂTORUL: Poate că astronava e impenetrabilă pentru ei. 

SCEPTICUL (convins că totul a fost iluzie): Va trebui toţi 
să ieşim? 

PRUDENTIUL (temător): Nu! Eu... 

VISĂTORUL: Nici eu nu vă sfătuiesc. 

SCEPTICUL (vesel): Recunoşti că te-ai înşelat? 

VISĂTORUL: Nu. (întinde mîinile, îl dă la o parte pe 
Sceptic şi păşeşte nesigur; în drum loveşte fotoliul şi e 
gata să cadă.) Le împrăştiaţi peste tot! (Pipăie fotoliul 
şi se aşază.) 

SCEPTICUL (nerealizind): Ce să credem, imaginaţie 
dezlănţuită? 

TACITURNUL: El nu se înşala. Visurile mari sînt mereu 
adevărate. Am să ies ca să vă dovedesc. 

VISĂTORUL: Prietene, nu! (Simplu:) Am orbit. (Surpriză 
generală.) 

PRUDENTIUL (panicat): Groaznic! Şi doar v-am spus, vă 
amintiţi că v-am spus... Nu părăsiţi nava! 

VISĂTORUL (calm): Cea mai bună dovadă că nu m-am 
înşelat. Şi că Ad ne-a spus adevărul. 

SCEPTICUL: lartă-mă, eşti absurd. Te-ai înşelat. Din nou. 
Oamenii nu te puteau schilodi, tocmai fiindcă sînt 
oameni. Ai orbit din pricina unei forţe naturale. Asta 
înseamnă o dată mai mult că invizibilii sînt năluciri; 
altfel te-ar fi protejat. 

PRUDENTUL;: Scepticule, dar el pretinde că i-a văzut... 

SCEPTICUL: Iar eu nu cred. 

TACITURNUL: Asta nu-i argument. 

SCEPTICUL.: Ai tu altul, mai valabil? 

TACITURNUL: Verificarea. Am să mă duc chiar în locul 
unde a stat Visătorul. Fapta urmează visului şi, dacă a 
greşit, îl îndreaptă. 

PRUDENTUL (alarmat): Ajunge cît am aflat, e suficient... 

TACITURNUL: Vrei să mă împiedici? 

PRUDENIUL: Te avertizez. Şi Visătorul, dacă m-ar fi 
ascultat... 

VISĂTORUL: Aş fi rămas nefericit tot restul vieţii. 

TACITURNUL: Unde mi-e casca? (O găseşte pe fotoliu, o 
ia.) 

SCEPTICUL (rece): Ila măcar robotul. Să aibă cine te aduce 
înapoi. 

TACITURNUL: Vă voi face dovada. Curaj, Visătorule! Am 
să le cer ochii tăi. Poate o să orbesc şi eu, dar am să-i 
văd pe necunoscuţi. Asta va fi de-ajuns, ca să probez 
adevărul lui Ad şi al tău... Să nu vă atingeţi de 
arahide, că aveţi de-a face cu mine. La revedere! 
(lese.) 

VISĂTORUL (duios): Discursul lui cel mai lung... 


SCENA 7 


PRUDENTIUL (rugător): Nu 
te duce, nu te duce! Ai 
uitat glasul raţiunii? 
(Caută ceva într-un 
sertar al pupitrului de 


LEONOV 


Desen de A 


comandă, scoate o ţigară pe care o aprinde — fu- 
mează, tuşeşte.) 

ROB (contrariat): Comandante, fumezi? 

PRUDENTUL (cu blîndeţe, caracteristică în relaţiile dintre 
ei): Nu, Rob. E doar un joc, am să-ţi explic eu... Nu 
mai fumez din tinereţe, de cînd era să pier în văpăile 
perfidului Algol, unde nimerisem din imprudenţă... 
(Fumează, tuşeşte iar.) 

SCEPTICUL: Degeaba, amice. Nici cu fumul, nici cu tusea 
nu-l mai opreşti. E deja afară. 

TACITURNUL. (care a ajuns la stînca de obsidiană): Cad... 
Fîntina... Adincă fintînă! Mie nu mi-a fost frică 
niciodată. 

VISĂTORUL (la microfonul pupitrului): Vorbeşte, prietene! 
Îi vezi şi tu? Există? 

PRUDENTUL (Visătorului): Şi cum... ce simţi acuma, cînd 
nu-i mai vezi? 

SCEPTICUL: Are timp să se gindească la greşeli! 

VISĂTORUL: Ce să simt? Parcă aş dormi. Ochii îmi trec în 
zbor peste lume. Povestesc despre oamenii lui Ad. In 
inima mea freamătă Universul, chiar dacă sînt lipsit 
de văz. 

SCEPTICUL. (agasat): Poezie ieftină. Asta te pierde. Rămii 
cu picioarele pe pămînt, băiete! 

PRUDENTUL (trage disperat din ţigară): Nu mai înţeleg 
nimic... 

TACITURNUL: Tăceţi... îi aud. Aud valuri şi foşnete de 
iarbă. Şi paşii lor pe lingă mine. Se scutură florile, 
Visătorule, şi unduie marea... Halucinant! 

SCEPTICUL (nesigur): lată cuvintul! Halucinaţi amîndoi. 
Cum să vă cred? 

VISĂTORUL.: (triumfător): Acasă, pe Pămînt, iubesc o fată. 
O fată cu ochii negri, imenşi, ca ai oamenilor nevăzuţi. 
Visul adevărat nu se împiedică de nimic. 

PRUDENTUL: Nebunie... Hotărit lucru, nu mai am ce 
căuta aici... 

ROB: Comandante, o singură soluţie ne mai rămîne: să 
plecăm din zonă. 

PRUDENTIUL: Exact asta am vrut să spun şi eu. (Se 
bucură.) 

VISĂTORUL. (încet şi trist): Nu crezi... Şi ţi-e frică. 

PRUDENTIUL (decis): Am terminat. Rob! 

ROB: Ştiu ordinul. Îl aduc la bord pe Taciturn, (lese.) 

PRUDENTUL (admirativ): Straşnică maşină! 

ROB (a ajuns la Taciturn): Haide, omule! (Il ia de mînă.) 
Te-ai jucat destul. Ordinul comandantului. 

TACITURNUL: Unde mă duci? Aici e muzică. Muzica 
vîntului, a paşilor. 

ROB: Care muzică, omule? Eşti bolnav. Toţi sînt bolnavi la 
bord, în afară de mine şi de comandant. 

TACITURNUL. (face eforturi să-l înţeleagă, să-l asculte): 
Nu înţelegi. Eşti robot. Bine, mergem. (Pornesc spre 
astronavă.) f 

PRUDENTUL (azvîrle chiştocul ca un scamator): În fine, 
plecăm! 

VISĂTORUL (şi mai posomorît): Va să zică, nu credeţi? 

PRUDENTUL (agresiv): Nu-ţi ajunge tot ce s-a întîmplat? 

VISĂTORUL (cu deznădejde): Du-te afară atunci! Du-te! Ai 
să te convingi o dată pentru totdeauna. 

SCEPTICUL (care a tăcut, gînditor): Da... E o soluţie 
afurisit de atrăgătoare. Ce spui, Prudentule? 

PRUDENTUL (îngrozit): Cum?!... Cum, şi tu? 

SCEPTICUL (Iaciturnului, care a intrat cu Rob): Ia zii, 
Taciturnule, nu te-ai înşelat? 

TACITURNUL: Vorbeşti degeaba. Sînt surd. 

SCEPTICUL: Trebuie să ridem la gluma asta” 

TACITURNUL: Vă ghicesc numai după mişcarea buzelor. 
Preţul cunoaşterii... Ăsta, sau altul... 

PRUDENIUL (copleşit): Scepticule, ce-nseamnă toate 
astea? Noi mai sîntem întregi şi robotul. 

SCEPTICUL: Dacă el e surd, s-ar părea că invizibilii chiar 
există. 

VISĂTORUL: Deci... 

SCEPTICUL: Nu te bucura, nu sînt convins. Emit doar o 
ipoteză. 

PRUDENIUL (sever): Atunci e cazul să plecăm cu 
adevărat. Prin al doilea caz am primit cel mai serios 
avertisment. Prezenţa noastră nu-i pe placul nălucilor. 
Ei doresc să plecăm. 

VISĂTORUL (categoric): De ce? Fiindcă vrei tu? Nu s-au 
arătat, dar au luat legătura cu noi. 

SCEPTICUL: Tocmai! L-au surzit pe Taciturn care avea cel 
mai fin auz. Care tace şi face, care nu suportă gălăgia 
inutilă. Înseamnă că nevăzuţii ne cunosc perfect. Şi ne 
ştiu şi structura anatomică, pot interveni asupra ei, 
modificînd-o. Cum au ajuns la această cunoaştere? 

VISĂTORUL: Cercetîndu-l pe Ad acum şase luni. 

PRUDENTUL: Aberaţii! 

VISĂTORUL: Asta denotă că ne sînt superiori în civilizaţie. 
Implicit că nu ne vor răul. Iar voi n-aveţi încredere în 
ei. 

SCEPTICUL: Nu e exclus să ai dreptate. Tu ai orbit, dar i- 
ai putut vedea. Taciturnul e surd, dar i-a auzit. Ceva 
îmi scapă, totuşi, în comportarea lor. S-au adresat 
organelor voastre celor mai bine dezvoltate, dar le-au 
şi scos din funcţie. 

PRUDENTUL: Ori nu le-au mai putut repune în funcţie. 
Deci, oricum, contactul cu ei ne dăunează. Să ne 
întoarcem. 

SCEPTICUL: Nu putem pleca nelămuriţi. Trebuie să verific 
şi eu... 

TACITURNUL.: Atunci pleacă să te convingi. 

SCEPTICUL: Ar trebui să aflu. Altfel... 

PRUDENTUL (strigînd): Opreşte-te!... Te laşi convins? De 
cine? De ce? Ne ajunge cît ştim... Şi eu? 

VISĂTORUL (compătimitor): Bietul om! 

TACITURNUL: Muzica, muzica aceea!... Cîtă dreptate 
aveai, Visătorule! (Scepticul iese prin fundul cabinei, 
apoi apare, echipat cu casca, pe solul planetoidului.) 


SCENA 8 

PRUDENTUL (în şoaptă): E o psihoză colectivă, Rob! Mă 
va ajunge oare şi pe mine? 

VISĂTORUL: Ce face Scepticul, Prudentule? 

PRUDENTIUL (dezarmat): A ieşit din navă. 

TACITURNUL: Fac prinsoare că şi el îşi va pierde cel mai 
dezvoltat simţ. Scepticul întîi pipăie şi apoi crede. 

VISĂTORUL (zîmbind): Va simţi atingerile necunoscuţilor. 

PRUDENTUL: Ascultă. Visătorule! Cu ce greşesc eu? 
Prudenţa e doar mama înţelepciunii. 

VISĂTORUL Depinde de înţelepciune. (Scepticul a ajuns la 
stîncă.) 

SCEPTICUL: Cad în fiîntînă! 

VISĂTORUL (ironic): Cum asta?... Crezi cu adevărat? 

SCEPTICUL: Nu cred. Sînt pe pietre... Dar cad! Şi chiar în 
fintină. De ce mă doare urechea? Absurd! lar acum 
simt. 

VISĂTORUL: Şi ce simţi? 

SCEPTICUL: Vîntul îmi zburleşte părul. E răcoros... 
Aberaţie! De unde vînt sub cască? O mînă îmi mîngiie 
fruntea... Ce mînă, m-am prostit? A cui mînă? Pot să 
jur că e o femeie... Şi de unde iarbă sub mine cînd 
piatra asta... larbă?... 

ROB: Ce să mai aştept ordine? Trebuie să-l aduc la bord. 
(lese.) 

SCEPTICUL: lar aici e o ureche, un chip. Îl simt cu 
degetele, deşi am apucat un colţ de piatră... 
Fantasmagorie! Totuşi, cum să nu crezi? Ajutor... (Il 
vede pe Rob, care a ajuns lingă el.) Rob! Ajută-mă! 

ROB: Haide, omule! (Il ia de braţ.) 

SCEPTICUL: S-a isprăvit. Nu-ţi simt mîna. Mi-am pierdut 
pipăitul. 

ROB: Vă prefaceţi, vă prefaceţi toţi. Nici eu, nici 
comandantul nu sîntem dispuşi să vă compătimim. 
SCEPTICUL: Pămîntul vine peste noi! Ba nu, cerul... 

Stîncile... (Rob îl ia în spate şi vine spre navă.) 

VISĂTORUL: Închide ochii, Scepticule! Te linişteşte. 

SCEPTICUL: Teribilă ameţeală! 

PRUDENTIUL (pe gînduri): Auziţi?...Şi-a pierdut simţul 
tactil. 

TACITURNUL: V-aţi convins?... Ei există, există! 

VISĂTORUL: Dar ce sens au toate asta? Pentru că au un 
sens... La ce bun să rămînem infirmi? Organismul 
nostru pare întreg şi nu e... Taciturnul ronţăie 
arahide? 

PRUDENTIUL: El. 

VISĂTORUL: Ştiu eu, acum se gîndeşte. Şi tu, ce te plimbi, 
Prudentule? Pari neliniştit. (Rob intră cu Scepticul în 
spate.) 

PRUDENTUL: Încet, Rob... Cum te simţi, Scepticule? 

SCEPTICUL: E totuşi adevărat! (Rob îl aşază într-un fotoliu 
şi se retrage în aşteptare.) N-aş fi crezut în ruptul 
capului! 

TACITURNUL: Mda!... Mi se pare... mă auziţi, prieteni? Mi 
se pare că e rîndul Prudentului. 

ROB: Ce vrei să spui? Comandantul nu va intra niciodată în 
jocul vostru. El e singurul om care a rămas întreg. 
PRUDENTUL (după o pauză lungă): Nu, Rob. Am rămas 

întreg, dar singur. Trebuie să mă conving şi eu. 

ROB: Nu foloseşte la nimic, comandante. Doar dacă vrei să 
le dai o lecţie. Ar merita o lecţie. Se prefac. 

PRUDENTUL: E riscant, Rob. Dacă rămîn şi eu infirm, cine 
va conduce nava pe drumul întoarcerii? 

ROB: Ordonă, comandante, şi vom ieşi amîndoi. Noi ne 
păstrăm mereu puterea de judecată. 

TACITURNUL: Ei, Prudentule, ce ai de gind? 

PRUDENTUL: Plec şi eu. Îmi părăsesc prudenta. De dragul 
vostru o fac. Pentru a fi egal cu voi. 

VISĂTORUL: Nu te obligă nimeni. (Prudentul îşi ia casca şi 
iese cu Rob; ajunge afara, se suie pe stincă, aşteaptă 
încordat.) 

ROB: Vezi bine că nu se întîmplă nimic, comandante... 

SCEPTICUL: Credeţi că racheta este impenetrabilă pentru 
ei? 

VISĂTORUL: Nu... Trebuia să ieşim însă din navă, 
invitîndu-i astfel să ia contact cu noi, să acţioneze 
asuora noastră... 

SCEPTICUL: Prin urmare ei ştiu că intervenţiile lor ne 
aduc... 

VISĂTORUL: Da. Probabil ştiu multe despre noi. Ne-au 
chemat prin Ad, ne aşteptau deci. S-au pregătit pentru 
întîlnire. (Pauză.) 

PRUDENTUL (pe stincă, trist): Nu se întîmplă nimic. 

ROB: Nu-ţi spuneam eu, comandante? Eşti altfel decît 
ceilalţi, iubeşti adevărul, ai judecata limpede, nu te 
prefaci... 

PRUDENTUL. (cu înţelegere tîirzie): Acuma ştiu şi eu, am 
aflat... Nu-i de ajuns să părăseşti nava. Trebuie să şi 
doreşti întîlnirea. Eu n-am dorit-o, ei mă ocolesc. 

ROB: O simplă neînțelegere, comandante. (Prudentul 
porneşte spre navă, Rob îl ia de braţ, el se smuceşte 
violent.) 

PRUDENTUL (intrînd în cabină): Nu i-am văzut, nu i-am 
auzit, nu m-au mingiiat. Vă înşelaţi în mod cert. 

VISĂTORUL: Eşti sigur? 

TACITURNUL: Ce spune? 

SCEPTICUL: E o greşeală, e precis o greşeală! 

PRUDENTUL.: Scepticule, îţi confirm îndoielile. Ai dovada, 
sînt întreg, cu mîinile, cu ochii, cu urechile mele. Tu 
ce vrei? 

SCEPTICUL: Vreau să existe. Noi i-am simţit. Tu eşti 
întreg, dar singur. 

PRUDENIUL: Vă amăgiţi. Pornesc motoarele navei. 
Pregătiţi-vă! 

SCEPTICUL: Aş crede mai degrabă că nu existăm noi... 

TACITURNUL: Vine cineva... Aud bine, sînt paşi. Ca aceia 
din... 

PRUDENTUL (crispat): Nebunie colectivă! 

ROB: Nebunie colectivă! Comandante, ordonă ce măsuri 
consideri... 

SCEPTICUL (cu ochi strălucitori): O mînă de femeie îmi 
trece prin păr! 

VISĂTORUL (înfiorat): E din nou lumină! Şi văd pe cineva 
care... O, dar e Ea, Fata din fîntînă... Bun venit, fată 
din fîntîină! Credeam că nu te mai văd... Ţi se mişcă 
buzele, spui ceva, dar nu te înţeleg... 

TACITURNUL. (îşi leagănă capul ca în ritmul unei muzici): 
Întreabă dacă nu ne sperie infirmitatea. Dar ce e asta 
infirmitate? 

VISĂTORUL (vesel): Îl mîngîie pe Sceptic! 

SCEPTICUL: Ce linişte! 

TACITURNUL: Să nu ne supărăm că ne-au răpit simţurile. 
Substanţa din care sînt ei alcătuiți nu poate fi pusă în 
evidenţă decît prin acţiuni directe asupra creierului 
nostru. Experienţa cu Ad... 

VISĂTORUL: Cît de frumoasă-i fata din fîntînă! 

TACITURNUL: Primul contact ne-a creat senzaţia aceea a 
căderii. Ei ne-au deconectat o parte din simţuri dar 
prin canalele astfel deschise ne-au trimis impulsuri 
cerebrale cu imaginile lumii lor. 

SCEPTICUL: Şi e singurul mod de a-i simţi? 

TACITURNUL.: Fata spune că trebuie să construim aparate 
complexe pentru a intra în contact cu... 

SCEPTICUL: Bine, dar planeta? Planeta e din materie ca a 
noastră? 

TACITURNUL: Pe ea a ajuns odinioară materia lor. Nu 
intră în nici un fel de reacţie cu planeta, care îi 
serveşte doar ca suport. Deocamdată, atît... Cum ai 
spus, fată din fîntină? Să-l menajăm pe Prudent... E 
bolnav de neîncredere şi de teamă.. 

SCEPTICUL: De ce nu mă mai mîngiie? 

VISĂTORUL: Chiar vrei să pleci? 

TACITURNUL: Trebuie să plece. Ne cheamă stăruitor să 
revenim. 

SCEPTICUL (emoţionat): Adio, fată din fintînă! 

VISĂTORUL: Ba nu! La revedere!... (Orbit:) Ah. Ochii... O 
explozie de lumină solară... Văd! Văd din nou! 

TACITURNUL.: Ce ţipi aşa? Vrei să mă asurzeşti? 

SCEPTICUL: Va să zică, de acum pot şi eu să pipăi. 
(Satisfăcut:) Oho! Bine e cînd simţi pe ce lume 
trăieşti! Prudentule, porneşte racheta! 

PRUDENTUL: Rob! 

ROB: Aştept ordine, comandante! Era şi timpul! Nebunia 
colectivă a luat proporţii care... 

PRUDENTUL (abia stăpinindu-se): Te duci imediat şi 
controlezi sistemul de etanşare exterioară 

SCEPTICUL (tresărind): Stai, Rob! 

ROB (din prag): Nu primesc ordine de la cei care şi-au 
pierdut raţiunea! (lese.) 

SCEPTICUL: Prudentule, robotul nu ţi-a făcut nimic. 

PRUDENTUL: Robotul sînt eu. Mă abandonez pe o planetă 
pustie... Pe planeta pe care am meritat-o... E cumplit 
că nu înţeleg. Aş vrea să îndrept ceva şi nu înţeleg de 
ce nu se mai poate... N-are să se mai poată nicicînd. 
(Merge la pupitrul de comandă. mînuieşte butoanele. 
Lumina pîlpîie si se aude cunoscutul zgomot al de- 
colării rachetelor. Pe întunericul care se lasă, eventual 
în faţa decorului, va cădea o cortină neagră. O lumină 
firavă se strecoară din culise. în liniştea care urmează, 
trece prin avanscenă, şovăind, Rob.) 

ROB: Comandante! Comandante, unde eşti? Ce ţi-au făcut 
oamenii tăi? De ce n-ai rămas lingă mine, 
comandante? 

O VOCE BĂRBĂTEASCĂ (molcomă şi caldă — din culise 
sau la difuzoarele sălii): Astronava a revenit pe Pămînt, 
aducînd rezultatele experienţei. Nu ştim numele navei, nici 
dacă în ea au fost patru cosmonauţi sau numai unul. Dar se 
crede că au fost patru, şi asta pentru că, spune legenda, 
ultimul dintre ei, cel care prea tirziu îşi părăsise prudenţa, 
odată întors acasă, s-a apucat de o stranie îndeletnicire — 
săpa fîntîni. Nimeni n-a înţeles vreodată la ce-i foloseau 
fîntinile. Omul spunea însă mereu că el caută ceva; şi 
căuta cu adevărat, pînă cînd ajungea la apă. Iar atunci apa 
fîntînii îi oglindea, inaccesibil, cerul. Întotdeauna cerul, pe 
care ceilalţi, temerarii, îl cuceriseră definitiv. 


Februarie - 1982 

